b'\n_START_ARTICLE_\nSistema d\'agrupament sanguini ABO\n_START_PARAGRAPH_\nEl sistema d\xe2\x80\x99agrupament sanguini ABO \xc3\xa9s el m\xc3\xa9s important sistema de diferenciaci\xc3\xb3 de tipus de sang (o grup sanguini) en les transfusions de sang en humans. Els anticossos anti-A i anti-B associats als ant\xc3\xadgens A i B s\xc3\xb3n normalment del tipus IgM, que es produeixen en major mesura en els primers anys de vida per sensibilitzaci\xc3\xb3 a subst\xc3\xa0ncies del medi com el menjar, els bacteris i els virus. Els tipus de sang ABO s\xc3\xb3n tamb\xc3\xa9 presents en alguns animals, per exemple primats com els ximpanz\xc3\xa9s, els bonobos i els goril\xc2\xb7les.\n_START_SECTION_\nHist\xc3\xb2ria dels descobriments\n_START_PARAGRAPH_\nEl sistema d\xe2\x80\x99agrupament sanguini ABO est\xc3\xa0 \xc3\xa0mpliament acreditat i fou descobert pel cient\xc3\xadfic austr\xc3\xadac Karl Landsteiner, que l\xe2\x80\x99any 1900 va descriure tres grups sanguinis diferents. Va ser guardonat amb el Premi Nobel de Fisiologia i Medicina el 1930 pel seu treball en aquest \xc3\xa0mbit. Per culpa d\xe2\x80\x99una manca de comunicaci\xc3\xb3 en aquella \xc3\xa8poca, es va descobrir posteriorment que el ser\xc3\xb2leg txec Jan Jansk\xc3\xbd havia postulat de forma independent una classificaci\xc3\xb3 de la sang humana en quatre grups, per\xc3\xb2 ha estat la teoria de Landsteiner la que ha estat acceptada de forma global pel col\xc2\xb7lectiu cient\xc3\xadfic. Tot i aix\xc3\xb2, la classificaci\xc3\xb3 sangu\xc3\xadnia de Jansk\xc3\xbd s\xe2\x80\x99utilitza encara a R\xc3\xbassia i als antics membres de l\'URSS (vegeu a baix). A Am\xc3\xa8rica, Moss public\xc3\xa0 la seva pr\xc3\xb2pia tesi (molt similar) l\xe2\x80\x99any 1910._NEWLINE_Landsteiner va descriure els grups A, B i O; Alfred von Decastello i Adriano Sturli van descobrir un quart grup, l\xe2\x80\x99AB, el 1902. Ludwik Hirszfeld i E. von Dungern van postular l\xe2\x80\x99heretabilitat dels grups sanguinis ABO el 1910\xe2\x80\x9311, i amb Felix Bernstein es va demostrar el correcte patr\xc3\xb3 d\xe2\x80\x99her\xc3\xa8ncia del grup sanguini de m\xc3\xbaltiples al\xc2\xb7lels en un locus el 1924. Watkins i Morgan, a Anglaterra, van descobrir que els ep\xc3\xadtops dels grups ABO eren determinats per sucres, espec\xc3\xadficament N-acetilgalactosamina pel tipus A i galactosa pel tipus B. Despr\xc3\xa9s de moltes publicacions que defensaven que les subst\xc3\xa0ncies ABH estaven unides a glicoesfingol\xc3\xadpids, el grup de Laine (1988) va trobar que la banda 3 de les prote\xc3\xafnes expressades tenien una llarga cadena de polilactosamina que contenia la major part de les subst\xc3\xa0ncies ABH. M\xc3\xa9s tard, el grup de Yamamoto va mostrar quina glicosil transferasa en concret d\xc3\xb3na els ep\xc3\xadtops A, B i O.\n_START_SECTION_\nAnt\xc3\xadgens ABO\n_START_PARAGRAPH_\nL\'antigen H \xc3\xa9s essencialment el precursor dels ant\xc3\xadgens dels grups sanguinis ABO. El locus H est\xc3\xa0 situat al cromosoma 19. Cont\xc3\xa9 3 exons que abracen m\xc3\xa9s de 5 kb de DNA gen\xc3\xb2mic, i que codifica una fucosiltransferasa que produeix l\'antigen H en els gl\xc3\xb2buls vermells. L\'antigen H \xc3\xa9s una seq\xc3\xbc\xc3\xa8ncia de carbohidrats units normalment a una prote\xc3\xafna (amb una menor part lligada a una fracci\xc3\xb3 de ceramida). Consisteix en una cadena de \xce\xb2-D-galactosa, \xce\xb2-D-N-acetilglucosamina, \xce\xb2-D-galactosa, i dues cadenes lligades d\'\xce\xb1-L-fucosa, cadenes que poden estar lligades a una prote\xc3\xafna o a ceramida._NEWLINE_El locus ABO est\xc3\xa0 situat al cromosoma 9. Cont\xc3\xa9 7 exons que abracen m\xc3\xa9s de 18 kb de DNA gen\xc3\xb2mic. El set\xc3\xa8 ex\xc3\xb3 \xc3\xa9s el m\xc3\xa9s llarg i cont\xc3\xa9 la major part de la seq\xc3\xbc\xc3\xa8ncia codificant. El locus ABO t\xc3\xa9 tres formes al\xc2\xb7l\xc3\xa8liques: A, B i O. L\'al\xc2\xb7lel A codifica que la glicosiltransferasa que uneix l\xe2\x80\x99\xce\xb1-N-acetilgalactosamina a la D-galactosa acabi en l\'antigen H, produint l\'antigen A. L\'al\xc2\xb7lel B codifica que la glicosiltransferasa que lliga l\xe2\x80\x99\xce\xb1-D-galactosa unida a la D-galactosa acabi en l\'antigen H, creant l\'antigen B._NEWLINE_En el cas de l\'al\xc2\xb7lel O, el sis\xc3\xa8 ex\xc3\xb3 cont\xc3\xa9 una supressi\xc3\xb3 que resulta en una p\xc3\xa8rdua d\'activitat enzim\xc3\xa0tica. L\'al\xc2\xb7lel O difereix de l\'A per la supressi\xc3\xb3 d\'un sol nucle\xc3\xb2tid\xe2\x80\x93 guanina a la posici\xc3\xb3 261. Aquesta eliminaci\xc3\xb3 causa un canvi de marc, fet que causa una p\xc3\xa8rdua d\'activitat enzim\xc3\xa0tica. Aix\xc3\xb2 provoca que l\'antigen H quedi sense lligar en el cas dels individus del grup O._NEWLINE_La majoria d\xe2\x80\x99ant\xc3\xadgens ABO s\xc3\xb3n expressats al final de llargues cadenes de polilactosamina lligades normalment a prote\xc3\xafnes de banda 3. L\'ani\xc3\xb3 canvia la prote\xc3\xafna de la membrana dels gl\xc3\xb2buls vermells, i una minoria d\'ep\xc3\xadtops s\xc3\xb3n expressats en glicoesfingol\xc3\xadpids neutrals.\n_START_SECTION_\nSerologia\n_START_PARAGRAPH_\nEls anticossos anti-A i anti-B, que no s\xc3\xb3n presents en els nounats, apareixen en el primer any de vida. S\xc3\xb3n isoanticossos, \xc3\xa9s a dir, que s\xc3\xb3n produ\xc3\xafts per un individu per lluitar contra els membres de la mateixa esp\xc3\xa8cie (isoant\xc3\xadgens). Els anticossos anti-A i anti-B s\xc3\xb3n normalment del tipus IgM, que no s\xc3\xb3n capa\xc3\xa7os de travessar la placenta fins a la circulaci\xc3\xb3 sangu\xc3\xadnia fetal. Els individus del tipus O poden produir anticossos ABO del tipus IgG.\n_START_SECTION_\nTeories originals\n_START_PARAGRAPH_\n\xc3\x89s possible que els ant\xc3\xadgens del menjar i del medi (d\'origen bacteriol\xc3\xb2gic, viral o vegetal) tinguin ep\xc3\xadtops suficientment similars als ant\xc3\xadgens glicoproteics A i B. Els anticossos creats per lluitar contra aquests ant\xc3\xadgens del medi en el primer any de vida poden crear una reacci\xc3\xb3 d\'incompatibilitat sangu\xc3\xadnia ABO en els gl\xc3\xb2buls rojos de la sang, amb els quals poden entrar en contacte amb una transfusi\xc3\xb3 de sang posterior. Hi ha hip\xc3\xb2tesis que defensen que els anticossos anti-A s\xc3\xb3n originats per una resposta immunit\xc3\xa0ria contra el virus de la grip, que t\xc3\xa9 uns ep\xc3\xadtops prou similars a l\'\xce\xb1-D-N galactosamina a les glicoprote\xc3\xafnes A per ser capa\xc3\xa7 de provocar la reacci\xc3\xb3. Tamb\xc3\xa9 hi ha hip\xc3\xb2tesis que diuen que els ant\xc3\xadgens anti-B s\xc3\xb3n originats per una resposta immune contra els bacteris Gramnegatius, com l\'E. coli, reaccionant amb l\'\xce\xb1-D galactosa en la glicoprote\xc3\xafna B._NEWLINE_La \xe2\x80\x9cteoria de la llum en la foscor\xe2\x80\x9d ("Light in the Dark theory", DelNagro, 1998) suggereix que quan els virus de gemmaci\xc3\xb3 adquireixen la membrana d\'una c\xc3\xa8l\xc2\xb7lula hoste d\'un pacient hum\xc3\xa0 (en particular del pulm\xc3\xb3 i de l\'epiteli de la mucosa on s\'expressa en major mesura) tamb\xc3\xa9 s\'emporten ant\xc3\xadgens sanguinis ABO de les membranes, i poden tamb\xc3\xa9 portar recipients secundaris on aquests ant\xc3\xadgens poden provocar una resposta immunit\xc3\xa0ria de l\'hoste contra els ant\xc3\xadgens sanguinis aliens que el virus carrega. Aquests ant\xc3\xadgens sanguinis humans que el virus porta poden ser responsables de la primera producci\xc3\xb3 d\'anticossos contra els ant\xc3\xadgens ABO en els nounats. Aquesta teoria t\xc3\xa9 molt suport sobretot despr\xc3\xa9s dels recents experiments amb el VIH, que pot ser neutralitzat \xe2\x80\x9cin vitro\xe2\x80\x9d utilitzant anticossos contra ant\xc3\xadgens sanguinis expressats espec\xc3\xadficament en les c\xc3\xa8l\xc2\xb7lules on es produeix._NEWLINE_La \xe2\x80\x9cteoria de la llum en la foscor\xe2\x80\x9d suggereix una nova hip\xc3\xb2tesi evolutiva: que hi ha una veritable immunitat comuna, que ha estat desenvolupada per disminuir la inter-transmissibilitat de virus dins les poblacions. En diferents poblacions, existeix una diversitat de fraccions antig\xc3\xa8niques \xc3\xbaniques que fan que la poblaci\xc3\xb3 en global sigui m\xc3\xa9s resistent a determinades infeccions. Un sistema ideal treballaria amb al\xc2\xb7lels recessius variables._NEWLINE_Tanmateix, \xc3\xa9s m\xc3\xa9s probable que la diversitat al\xc2\xb7l\xc3\xa8lica impulsada per la for\xc3\xa7a de l\'evoluci\xc3\xb3 sigui simplement una freq\xc3\xbc\xc3\xa8ncia negativa depenent de la selecci\xc3\xb3; les c\xc3\xa8l\xc2\xb7lules amb variacions fora del normal en els ant\xc3\xadgens de membrana s\xc3\xb3n m\xc3\xa9s f\xc3\xa0cils de distingir pel sistema immunitari de pat\xc3\xb2gens que carreguen ant\xc3\xadgens dels hostes. Per tant, els individus que posseeixin tipus d\'ant\xc3\xadgens estranys, estan millor equipats a l\'hora de detectar pat\xc3\xb2gens. L\'alta diversitat que existeix entre els individus d\'una poblaci\xc3\xb3 humana seria la conseq\xc3\xbc\xc3\xa8ncia natural de la selecci\xc3\xb3 dels propis individus.\n_START_SECTION_\nBiologia del no-antigen\n_START_PARAGRAPH_\nLes mol\xc3\xa8cules de carbohidrats a la superf\xc3\xadcie de la membrana dels gl\xc3\xb2buls vermells juguen papers d\xe2\x80\x99integritat en la membrana cel\xc2\xb7lular, en l\xe2\x80\x99adhesi\xc3\xb3 cel\xc2\xb7lular, en el transport de mol\xc3\xa8cules a trav\xc3\xa9s de la membrana i actuen com a receptors de lligands extracel\xc2\xb7lulars i enzims. S\xe2\x80\x99ha demostrat que els ant\xc3\xadgens ABO tenen un rol similar a les c\xc3\xa8l\xc2\xb7lules epitelials aix\xc3\xad com en els gl\xc3\xb2buls vermells de la sang.\n_START_SECTION_\nMalaltia hemol\xc3\xadtica ABO del nounat\n_START_PARAGRAPH_\nLa incompatibilitat entre grups sanguinis ABO d\xe2\x80\x99una mare i el seu fill normalment no causa la malaltia hemol\xc3\xadtica del nounat (MHN), ja que els anticossos dels grups sanguinis s\xc3\xb3n del tipus IgM i aquests no poden travessar la placenta. Tanmateix, en una mare de tipus O- els seus anticossos s\xc3\xb3n de tipus IgG, fent que el nad\xc3\xb3 pugui contraure la malaltia.\n_START_SECTION_\nHer\xc3\xa8ncia\n_START_PARAGRAPH_\nEl grup sanguini s\xe2\x80\x99hereta dels pares. El tipus de grup sanguini ABO \xc3\xa9s controlat per un sol gen (el gen ABO) que consta de tres al\xc2\xb7lels: i, I\xe1\xb4\xac, \xe2\x80\x98i\xe2\x80\x99 I\xe1\xb4\xae. El gen codifica una glicosiltransferasa, que \xc3\xa9s un enzim que modifica el contingut de les cadenes de carbohidrats en els ant\xc3\xadgens als gl\xc3\xb2buls vermells de la sang. El gen est\xc3\xa0 situat en el bra\xc3\xa7 llarg del nov\xc3\xa8 cromosoma (9q34)._NEWLINE_L\xe2\x80\x99al\xc2\xb7lel I\xe1\xb4\xac d\xc3\xb3na el tipus A, I\xe1\xb4\xae d\xc3\xb3na el tipus B, \'i\' i d\xc3\xb3na el tipus O. I\xe1\xb4\xac i I\xe1\xb4\xae s\xc3\xb3n dominants sobre i, nom\xc3\xa9s els individus homozigots ii s\xc3\xb3n del grup sanguini O. Els individus I\xe1\xb4\xacI\xe1\xb4\xac o I\xe1\xb4\xaci s\xc3\xb3n del tipus A, i els I\xe1\xb4\xaeI\xe1\xb4\xae o I\xe1\xb4\xaei del tipus B. Els que tenen un genotip I\xe1\xb4\xacI\xe1\xb4\xae mostren ambd\xc3\xb3s fenotips, ja que A i B s\xe2\x80\x99expressen amb una domin\xc3\xa0ncia especial: la codomin\xc3\xa0ncia, que significa que els pares de tipus A i B poden tenir un fill AB. Una parella de tipus A i B poden tenir un fill O si ambd\xc3\xb3s s\xc3\xb3n heterozigots (I\xe1\xb4\xaei,I\xe1\xb4\xaci). El fenotip cis-AB t\xc3\xa9 un sol enzim que crea els dos ant\xc3\xadgens A i B. Els gl\xc3\xb2buls vermells que presenten aquest fenotip no solen tenir el mateix grau d\xe2\x80\x99expressi\xc3\xb3 dels dos ant\xc3\xadgens A o B, cosa que s\xc3\xad que succeiria en les c\xc3\xa8l\xc2\xb7lules A\xe2\x82\x81 o B, que poden ajudar a solucionar el problema d\xe2\x80\x99una aparent impossibilitat gen\xc3\xa8tica de grup sanguini.\n_START_SECTION_\nRelaci\xc3\xb3 amb el factor von Willebrand\n_START_PARAGRAPH_\nL\'antigen ABO tamb\xc3\xa9 pot ser esmentat en la glicoprote\xc3\xafna factor von Willebrand (vWF), que participa en l\'hemost\xc3\xa0sia (control d\'hemorr\xc3\xa0gies). De fet, tenir el tipus O de sang determina una predisposici\xc3\xb3 a sagnar, ja que el 30% del total de la variaci\xc3\xb3 gen\xc3\xa8tica observada en el plasma vWF est\xc3\xa0 explicada amb l\'efecte del grup sanguini ABO i les persones amb el grup sanguini O tenen un nivell de vWF al plasma m\xc3\xa9s baix que els dels altres grups. A m\xc3\xa9s, el vWF es degrada m\xc3\xa9s r\xc3\xa0pidament a causa de l\'alta prevalen\xc3\xa7a del grup sanguini O amb la variant Cys1584 de vWF (un amino\xc3\xa0cid polim\xc3\xb2rfic del vWF): el gen d\'ADAMTS13 es troba al nov\xc3\xa8 cromosoma (9q34), al mateix lloc que el grup sanguini ABO. Els nivells m\xc3\xa9s alts de vWF s\xc3\xb3n m\xc3\xa9s comuns entre les persones que han tingut un accident vascular cerebral isqu\xc3\xa8mic (de la coagulaci\xc3\xb3 sangu\xc3\xadnia) per primera vegada. El resultat d\'aquest estudi va descobrir que aquest esdeveniment no estava afectat pel ADAMTS13 polim\xc3\xb2rfic, i l\'\xc3\xbanic factor gen\xc3\xa8tic important era el grup sanguini de la persona.\n_START_SECTION_\nRelaci\xc3\xb3 del grup sanguini amb patologies\n_START_PARAGRAPH_\nEl grup O t\xc3\xa9 algunes avantatges comparat amb els grups A, AB i B, ja que aquestes persones tenen un risc redu\xc3\xaft (14%) de patir un carcinoma de c\xc3\xa8l\xc2\xb7lules escamoses i un 4% menys de risc de tenir un carcinoma basocel\xc2\xb7lular. Tamb\xc3\xa9 est\xc3\xa0 relacionat amb el risc de desenvolupar un c\xc3\xa0ncer pancre\xc3\xa0tic. L\'antigen B est\xc3\xa0 relacionat amb un risc m\xc3\xa9s elevat de tenir un c\xc3\xa0ncer d\'ovaris i el c\xc3\xa0ncer g\xc3\xa0stric ha resultat m\xc3\xa9s com\xc3\xba en el grup sanguini A i menys en el O.\n_START_SECTION_\nA1 i A2\n_START_PARAGRAPH_\nEl grup sanguini A cont\xc3\xa9 vint subgrups, dels quals A1 i A2 s\xc3\xb3n els m\xc3\xa9s comuns (sobre el 99%). L\'A1 crea un 80% de tot el grup A, i l\'A2 el 20%. Aquests dos subgrups s\xc3\xb3n intercanviables mentre que la transfusi\xc3\xb3 sigui urgent, tot i que hi poden haver complicacions en casos estranys.\n_START_SECTION_\nFenotip de Bombai\n_START_PARAGRAPH_\nLes persones amb el rar fenotip de Bombai (hh) no manifesten l\'antigen H en els seus gl\xc3\xb2buls vermells. Com que l\'antigen H serveix com a precursor per produir ant\xc3\xadgens de tipus A i B, l\'abs\xc3\xa8ncia de l\'antigen H significa que les persones no tenen ant\xc3\xadgens ni de tipus A ni B (similar al grup sanguini O). No obstant aix\xc3\xb2, a difer\xc3\xa8ncia del grup O, l\'antigen H est\xc3\xa0 absent, aix\xc3\xad que produeixen isoanticossos a l\'antigen H a m\xc3\xa9s de produir anti-A i anti-B. En el cas que rebin sang del grup O, els anticossos anti-H es lligaran a l\'antigen H en RBC del donant de sang i destruiran els RBCs a trav\xc3\xa9s de lisis. Per tant, el fenotip de Bombai nom\xc3\xa9s pot rebre sang d\'altres donants hh (encara que ells poden donar-ne com si fossin del tipus O).\n_START_SECTION_\nLa nomenclatura a Europa i l\'antiga URSS\n_START_PARAGRAPH_\nEn parts d\'Europa, l\'\xe2\x80\x9cO\xe2\x80\x9d en el grup sanguini ABO est\xc3\xa0 substitu\xc3\xaft per \xe2\x80\x9c0\xe2\x80\x9d (zero), significant la falta de l\'antigen A o B. En l\'antiga URSS, els grups sanguinis es mostren amb nombres Romans en lloc de lletres. Aquesta \xc3\xa9s la classificaci\xc3\xb3 original de Jansk\xc3\xbd dels grups sanguinis. Designa els grups sanguinis dels humans com a I, II, III i IV, que s\xc3\xb3n designats en altres llocs, respectivament, com O, A, B i AB. La denominaci\xc3\xb3 A i B referent als grups sanguinis va ser proposada per Ludwik Hirszfeld.\n_START_SECTION_\nSang universal i sang artificial\n_START_PARAGRAPH_\nA l\'abril del 2007, un grup internacional d\'investigadors van anunciar a la revista Nature Biotechnology una manera barata i eficient de convertir els grups sanguinis A, B i AB en el grup O. Aix\xc3\xb2 s\'aconsegueix mitjan\xc3\xa7ant l\'\xc3\xbas de glicosidases d\'un bacteri espec\xc3\xadfic, que desmunta els ant\xc3\xadgens del grup sanguini dels gl\xc3\xb2buls vermells. El problema que no se soluciona amb aquest m\xc3\xa8tode \xc3\xa9s l\'antigen Rh, de manera que la sang Rh- dels donants s\'ha de continuar utilitzant._NEWLINE_Un altre enfocament del problema de l\'antigen de la sang \xc3\xa9s la creaci\xc3\xb3 de sang artificial, la qual podria actuar com un substitut en cas d\'emerg\xc3\xa8ncia.\n_START_SECTION_\nLlegendes urbanes\n_START_PARAGRAPH_\nHi ha molts mites populars al voltant dels grups sanguinis ABO. Aquestes conviccions han existit des que els grups sanguinis ABO van ser descoberts i poden ser trobats en diferents cultures a tot el m\xc3\xb3n. Per exemple, durant els anys 30, la relaci\xc3\xb3 entre els grups sanguinis i els tipus de personalitat es va tornar populars al Jap\xc3\xb3 i en altres pa\xc3\xafsos asi\xc3\xa0tics._NEWLINE_La popularitat del llibre de Peter J. D\'Adamo titulat Eat Right For Your Blood Type ens suggereix que aquestes conjectures persisteixen. En aquest llibre es diu que els grups sanguinis ABO ens determinen una bona dieta._NEWLINE_Altres mites defensen la idea que el grup A causa bastantes ressaques, que el grup O est\xc3\xa0 associat amb la dentadura perfecta, i que aquells que tenen el grup A\xe2\x82\x82 tenen el QI m\xc3\xa9s alt. No hi ha cap prova cient\xc3\xadfica que recolzi aquestes teories.'